બાળકને સૌપ્રથમ લાગણી, વાત્સલ્ય અને હૂંફ તેમના માબાપ અને અન્ય વડીલો પાસેથી પ્રાપ્ત થાય છે, તેમાં જ્યારે આનો અભાવ હોય ત્યારે તેમની માઠી અસરો જોવા મળે છે. બાળકની પ્રાથમિક જરિયાતો જો પરિવારમાંથી ન સંતોષાય તો તે માનસિક રીતે તનાવ અનુભવે છે જો તેમને તેમની જરિયાત મુજબ આર્થિક સવલતો ન આપવામાં આવે અથવા તો અપૂરતી આપવામાં આવે ત્યારે તેનામાં અસંતોષની લાગણી અનુભવાય છે, તેના કારણે તે બાળકને તેનાં માબાપ તરફ ઘૃણા ઉત્પન્ન થાય છે. ઘણીવાર માતા-પિતા વચ્ચેના આંતરિક ઘર્ષણના કારણે બાળક પોતે એવી લાગણી અનુભવે છે કે તે નકામું છે, તેમજ તેમનામાં હતાશા, નિરાશા, આક્રમકતા જેવા વિચારો મનમાં ઉકળાવે છે. આવા વિચારો તથા આવા વાતાવરણના કારણે આ બાળક ગુનાહિત પ્રવૃત્તિમાં ધકેલાઈ જાય છે, ત્યાં તેમને નઠારાં તત્ત્વો શરૂઆતમાં એટલો બધો પ્રેમ આપે છે કે બાળકને આ પ્રેમની ભૂખ જે તે સમયે ત્યાં પૂરી થતી હોય તેમ લાગે છે અને આ અને સારું કે ખોટું છે, તે અંગેની સમજ જ્યારે તેમને પ્રાપ્ત થાય ત્યારે ઘણું મોડું થઈ ગયું હોય છે. આ રીતે બાળપણમાં બાળકને પૂરતી લાગણી આપવામાં ન આવે તો બાળક ગુનાહિત પ્રવૃત્તિમાં ધકેલાય છે.